На основу члана 10 и 76. Закона о култури („Службени гласник РС“, бр. 72/09, 13/16, 30/16 – исправка 6/2020, 47/2021 и 78/2021), а у вези са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајне, односно јединице локалне самоуправе („Службени гласник РС“ бр. 105/2016 и 112/2017), члана 44. Закона о црквама и верским заједницама („Службени гласник РС“ бр. 36/2006), чл. 5. Уредбе о правилима за доделу државне помоћи („Службени гласник РС“, бр. 13/2010,100/2011, 91/2012, 37/2013, 97/2013, 119/2014, 23/2021-други пропис, 23/2021-I-други пропис, 62/2021-I-други пропис и 62/2021-II-други пропис, 99/2021-други прописи), Одлуке о утврђивању јавног интереса у области културе на територији општине Лајковац („Службени гласник општине Лајковац“, бр.1/2018), Одлуке о покретању поступка за финансирање и суфинансирање пројеката у области културе из буџета општине Лајковац у 2022. години (410-310/2022-IV од 12.08.2022 године), годишњег плана расписивања јавних конкурса за финансирање пројеката и програма удружења и других организација цивилног друштва из средстава Општине Лајковац у 2022.години (06-60/22-III од 06.07.2022.године), Општинска управа Општине Лајковац, расписује

**ЈАВНИ КОНКУРС**

**ЗА ФИНАНСИРАЊЕ И СУФИНАНСИРАЊЕ ПРОЈЕКАТА У ОБЛАСТИ КУЛТУРЕ ИЗ БУЏЕТА ОПШТИНЕ ЛАЈКОВАЦ У 2022. ГОДИНИ**

## ОБИМ СРЕДСТАВА, ОБЛАСТИ И ЦИЉ КОНКУРСА

**I. Средства намењена за финансирање и суфинансирање пројеката у култури у укупном износу од 100.000,00 динара, користе се за реализацију пројеката из следећих области:**

1) Аматерско стваралаштво (књижевно, ликовно, музичко, уметничке игре – народне игре идр.)

2) Књижевно стваралаштво;

3) Музичко стваралаштво и интерпретација;

4) Ликовно стваралаштво (сликарство и вајарство);

5) уметничка игра - класичан балет, савремена игра (стваралаштво и интерпретација);

6) Аудио-визуелно стваралаштво;

7) Манифестације везане за културно стваралаштво и етно манифестације.

8) Остала извођења културних програма и културних садржаја (мјузикл, циркус, пантомима, улична уметност и сл.);

9) Подршка учешћа уметника са територије општине Лајковац на менифестацијама у земљи и иностранству;

10) Откривање, прикупљање, истраживање, документовање, проучавање, вредновање, заштита, очување, представљање, интерпретација, управљање и коришћења НЕМАТЕРИЈАЛНОГ КУЛТУРНОГ НАСЛЕЂА;

11) Промоција локалног етно стваралаштва на територији општине Лајковац, у земљи и иностранству.

**Циљ: Допринос очувању, истражености, одрживом коришћењу, заштити и доступности културног наслеђа као и стварање подстицајног окружења за унапређење уметничког стваралаштва на територији општине Лајковац.**

**Општина Лајковац ће доделити средства тек након што од корисника прибави писану изјаву да ли су и по ком основу већ додељена средства државне помоћи за исте оправдане трошкове а у складу са чланом 5. Уредбе о правилима за доделу државне помоћи („Службени гласник РС“, бр. 13/2010,100/2011, 91/2012, 37/2013, 97/2013, 119/2014, 23/2021-други пропис, 23/2021-I-други пропис, 62/2021-I-други пропис и 62/2021-II-други пропис, 99/2021-други прописи).**

##  КРИТЕРИЈУМИ ЗА ИЗБОР ПРОЈЕКАТА

О избору пројеката по расписаном Конкурсу одлучује начелник Општинске управе општине Лајковац на предлог стручне комисија коју је образовао, начелник Општинске управе општине Лајковац.

 Пројекти који се финансирају или суфинансирају из буџета општине Лајковац оцењиваће се на основу следећих критеријума:

1. усклађеност пројекта са општим интересом у култури и циљевима и приоритетима конкурса;
2. квалитет и садржајна иновативност пројекта;
3. капацитети потребни за реализацију пројекта и то;
4. стручни, односно уметнички капацитети,
5. неопходни ресурси;
6. финансијски план – разрађеност, усклађеност са планом активности пројекта, економичност и укљученост више извора финансирања;
7. степен утицаја пројекта на квалитет културног живота заједнице.

Наведени критеријуми примењују се на појединачне области културне делатности уз поштовање специфичности тих области.

• Начелник општинске управе са избраним подносиоцима пројекта закључује уговор о финансирању или суфинансирању пројекта. Након потписивања уговора учесници конкурса који су добили средства дужни су да доставе доказ о рачуну отвореном у Управи за тезор.

##  ПРАВО УЧЕШЋА НА КОНКУРСУ

Корисници државне помоћи односно корисници који имају право учешћа на конкурсу су:

1.Установе, уметничка и друга удружења регистрована за обављање делатности културе, појединци (уметници, сарадници, односно стручњаци у култури) као и други субјекти у култури који имају седиште или огранак на територији општине Лајковац без обзира на место реализације програма (у земљи и иностранству).

2. Установа, уметничка и друга удружења регистрована за обављање делатности културе, појединци (уметници, сарадници, односно стручњаци у култури) као и други субјекти у култури регистровани на територији других општина за пројекте које ће се реализовати на територији општине Лајковац.

Уколико је подносилац конкурсне пријаве физичко лице, корисник средстава може бити искључиво правно лице, регистровано за обављање делатности културе, преко кога се остварује пројекат, партнер подносиоца конкурсне пријаве или који на други начин учествује у пројекту. Одобрена средства не могу бити уплаћена на рачун физичког лица, нити се корисник средстава може накнадно мењати.

3.Цркве и верске заједнице имају права да конкуришу за доделу средстава за реализацију културних пројеката под условима као и удружења, у складу са Законом о црквама и верским заједницама (Службени гласник РС“, број 36/06)

**Установе, уметничка и друга удружења као и цркве и верске заједнице могу аплицирати са пројектима који промовишу културу општине Лајковац.**

САДРЖАЈ КОНКУРСНЕ ДОКУМЕНТАЦИЈЕ

**Конкурсна документација подносиоца пројекта садржи:**

* попуњен образац пријаве ;
* детаљно разрађен буџет пројекта ;
* опис пројекта усклађен са детаљно наведеним буџетом пројекта по ставкама, за чије финансирање и суфинансирање се подноси пријава;
* потписану и оверену изјаву о прихватању обавезе корисника, који је саставни део Пријаве;
* изјава корисника да ли му је и по ком основу већ додељена државна помоћ за исте оправдане трошкове.
* копија Статута;
* списак учесника пројекта и бар једну професионалну биографију;
* фотокопију Решења о регистрацији код надлежног органа (Основно решење и измене);
* фотокопија Потврде о пореском идентификационом броју
* фотокопија личне карте или извод из читача електронске личне карте овлашћеног лица;

 - подаци о броју чланова и висини чланарина (за КУД)А

Ако је реч о књижевном делу поред горе наведеног потребно је доставити:

* Копија рукописа дела – и то примерак на папиру и примерак у електронској форми
* Потписану стручну рецензију дела – један примерак.

**Под потпуном пријавом подразумева се:**

**1) уредно попуњен и оверен образац пријаве;**

**2) детаљни опис пројекта;**

**3) детаљно разрађен буџет пројекта;**

**4) подаци о стручним, односно уметничким капацитетима подносиоца, односно реализатора пројекта;**

**5) као и други документи наведени у тексту конкурса.**

**Напомена: уколико је подносилац пријаве физичко лице потребно је, поред напред наведене документације, приложити и професионалну биографију физичког лица, фотокопију личне карте или извод из читача електронске личне карте физичког лица као и доказ о партнерству или сарадњи физичког лица и корисника средстава ( уговор, споразум).**

## ПРОЦЕДУРА ПРИЈАВЉИВАЊА И ВРЕМЕНСКИ РОКОВИ

Обрасци за учешће на конкурсу могу се преузети на званичној страни општине Лајковац [**www.lаjkovac.org.rs**](http://www.lаjkovac.org.rs)и у Одељењу за општу управу и друштвене делатности Општинске управе општине Лајковац, други спрат, канцеларија бр. 207.

Пријавe на Јавни конкурс са пратећом документацијом подносе се лично на **обрасцу пријаве** који је саставни део конкурсне документације у једној затвореној коверти на писарници Општинске управе општине Лајковац или путем поште препорученом пошиљком на доле наведену адресу:

**Општина Лајковац**

**Комисија за избор пројекта по расписаном јавном конкуру за финансирање или суфинансирање пројеката у култури из буџета општине Лајковац за 2021. годину**

**Омладински трг 1**

**14224 Лајковац**

са назнаком: **Јавни конкурс за финансирање и суфинансирање пројеката у области културе из буџета општине Лајковац за 2022. годину – НЕ ОТВАРАТИ**

**Непотпуне и неблаговремене пријаве, као и пријаве које нису у складу са условима јавног конкурса не разматрају се.**

**Једнократни пројекти који су већ подржани на претходним конкурсима органа који је расписао конкурс, неће се разматрати.**

Пријаве послате на било који други начин (нпр. факсом или електронском поштом) или испоручене на другу адресу неће бити узете у разматрање.

Благовременом доставом сматра се пошиљка предата писарници општине Лајковац најкасније до наведеног термина или препоручена пошиљка предата пошти, најкасније до наведеног термина(печат поште), без обзира на датум приспећа.

Пријава и приложена документација се подносе у једном примерку.

 **ОБЈАВЉИВАЊЕ КОНКУРСА И РОК ЗА ПОДНОШЕЊЕ ПРИЈАВА**

Конкурс ће бити објављен на званичној интернет страни општине Лајковац ([www.lajkovac.org.rs](http://www.lajkovac.org.rs)) и у листу „АЛО“.

Рок за подношење пријава је 30 дана од дана објављивања у листу „АЛО“ .

##  РЕЗУЛТАТИ ЈАВНОГ КОНКУРСА

Резултати јавног конкурса објављују се на званичној страни општине Лајковац [**www.lаjkovac.org.rs**](http://www.lаjkovac.org.rs)најкасније 60 дана од дана завршетка подношења пријава.

##  РОК ЗА РЕАЛИЗАЦИЈУ ПРОЈЕКТА И ИЗВЕШТАЈ О РЕАЛИЗАЦИЈИ

Пројекти који се финансирају из буџета општине Лајковац морају се реализовати најкасније до 15. децембра 2022. године а пренос средстава за пројекте извршиће се до 31.12.2022. године.

Корисници државне помоћи који су добили средства, дужни су да, након реализовања пројекта доставе Општинској управи општине Лајковац- Одељењу за буџет и финансије, доказе о наменском коришћењу финансијских средстава (фотокопије рачуна са отпремницама, налога, уговора, фотокопије извода на којима се види плаћање по приложеним рачунима и др.).

Корисници средстава за реализацију пројекта из области културе су у обавези да поднесу извештаје о реализацији пројеката у року од 15 дана по завршетку програма односно пројекта, а најкасније до краја текуће године, Одељењу за општу управу и друштвене делатности. Уз извештај о реализацији пројекта потребно је доставити доказе о наменском коришћењу финансијских средстава, (фотокопије рачуна са отпремницама, налога, уговора, фотокопије извода на којима се види плаћање по приложеним рачунима и др.).

За сва питања везана за процедуру пријављивања на конкурс заинтересовани се могу обратити на тел. 014/3433-371, контакт особа Гордана Гачић.

ОПШТИНСКО УПРАВА ОПШТИНЕ ЛАЈКОВАЦ

Бр: ­­­­­­­­­­­­410-310/2022-IV од 12.08.2022. године

 НАЧЕЛНИК

 ОПШТИНСКЕ УПРАВЕ

 Мирјана Ђаковић